DESPRE SINUCIDERE 

Sinuciderea este curmarea vieţii proprii. Animalele nu se pot sinucide deoarece ele nu sunt conştiente 
misiunea faţă de trupul în care trăiesc şi de rostul lor în această lume şi în viata viitoare. Sinuciderea este 
cel mai mare păcat fată de sine, căci prin ea omul îşi închide definitiv calea spre pocăinţă. Sinucigaşul dă 
dovadă de necredinţă sau o credinţă bolnavă (Judecători 9, 54 - 57 - sinuciderea lui Abimelec; 1 Regi 31, 
4- 6 - sinuciderea lui Saul; Matei 27, 5 şi Fapte 1,18- sinuciderea lui luda); păcătuieşte contra trupului 
său care este biserica Duhului Sfânt (1 Corinteni 6,19; Romani 14, 8-12), şi deci nu mai are iertare nici în 
lumea aceasta, şi nici în cea viitoare. De aceea, sinucigaşului nu i se mai poate face nici un fel de slujbă şi 
nici nu se îngroapă în cimitir cu cei credincioşi. 

Problema înmormântării sinucigaşilor s-a mai luat în discuţie de-a lungul timpului. în această privinţă, 
Biserica Ortodoxă are un punct de vedere bine precizat. Dacă în privinţa incinerării Biserica nu are un 
canon expres care să interzică acest lucru, faptul se datorează apariţiei sau, mai bine-zis, introducerii 
acestei practici în viaţa Bisericii mult mai târziu, adică după încheierea colecţiei oficiale canonice a 
Bisericii Ortodoxe. După cum se ştie, incinerarea a început să pătrundă în Biserica creştină abia din 
secolul al XVIII-lea, adică după Revoluţia franceză din 1789. în schimb, pentru sinucigaşi există un canon, 
din seria celor ale Sfinţilor Părinţi, care interzice oficierea slujbei înmormântării şi a oricărui fel de slujbă 
de pomenire pentru aceştia. Este vorba de canonul 14 al Sfântului Timotei al Alexandriei, care opreşte a 
se aduce jertfă, adică a face pomenire cu Liturghie, pentru sinucigaşi. Canonul este de altfel un răspuns la 
o întrebare care i-a fost adresată Sfântului Părinte: 

"întrebare: Dacă cineva fiind ieşit din minte, se sinucide, sau se aruncă în prăpastie, se poate face 
Liturghie pentru el sau nu? 

Răspuns: Cu privire la sinucigaşi clericii trebuie să se lămurească dacă s-a sinucis fiind cu adevărat 
ieşit din minţi (adică nu a avut intenţia, sau întâmplarea l-a dus la moarte). Rudele celui sinucis, mint şi 
spun că era ieşit din minţi, ca să se obţină pomenirea lui la rugăciune. însă uneori sinucigaşii fac aceasta 
din pricina persecuţiei oamenilor sau la necaz mare, dar nici astfel nu trebuie să se pomenească, căci îşi 
este sinucigaş. Deci clericul trebuie să cerceteze cu băgare de seamă ca să nu cadă sub osândă (aruncă 
mărgăritarele înaintea porcilor; Matei 7,7)." (Nicodim Milos, Canoanele Bisericii Ortodoxe, însoţite de 
comentarii, voi. II, partea a ll-a, Arad, 1936, p. 154-155). 

Pe baza acestui canon, vechile pravile au interzis să se facă slujba înmormântării şi cele de pomenire 
pentru sinucigaşi. 

în Pravila de la Govora din anul 1640, se spune: "Cine se va ucide singur de bună voie, acestuia să nu i 
se cânte nici să i se facă pomenirea lui niciodată, iar de va cădea fără voia lui, şi va muri, acestuia să i se 
cânte şi să i se facă pomeniri." (glava 40) 

"Orice om de voia lui de se va arunca pe sine dintr-un loc înalt jos şi va muri, sau într-o apă, sau dintr-o 
piatră, sau se va junghia pe sine însuşi, sau în orice fel de moarte, sau cu o funie se va spânzura; unul ca 
acela să nu se îngroape ca creştin, nici să-l prohodească, ci să-l lepede pe dânsul ca pe un spurcat. Iar de 
va fi făcut aceasta pentru Dumnezeu să nu se cruţe, fiindcă nişte bunătăţi ca acelea şi fel de moarte n-a 
învăţat Dumnezeu pe nimenea. Iar de-i va fi făcut lui altcineva aceasta, pe acela să-l cânte şi să-l îngroape 
şi pomeniri să-i facă ca şi la tot creştinul", (glava 143) 

Pe baza acestor dispoziţii canonice şi legale s-a încetăţenit practica bisericească conform căreia 
sinucigaşilor să nu li se săvârşească slujba înmormântării ca şi cele ale soroace lor de pomenire. în cazul 
în care cineva s-a sinucis, preotul merge doar la groapă, care de obicei se sapă într-o margine a 
cimitirului, nu la rând cu ceilalţi parohieni, şi aici săvârşeşte doar un trisaghion (cântă „Sfinte 
Dumnezeule" de 3 ori). Această practică se aplică în toată Biserica noastră şi asupra ei Sfântul Sinod nu a 
mai luat vreo hotărâre, având la bază o dispoziţie canonică, dar din păcate ea nu este menţionată în 
Panihidă sau Molitfelnice ori Agheasmatare (Panihida, Molitfelnicul şi Agheasmatarul sunt cărţile care 
cuprind slujba înmormântării). 



Unii sunt de părere că s-ar putea face o slujbă sumară cu aprobarea episcopului, numai la mormânt, 
fără a fi dus în biserică, celor sinucigaşi a căror moarte ar avea motive de îngăduinţă, cu condiţia, ca 
preotul să nu facă necrologul (slujba de înmormântare), ci numai să vorbească de păcatul sinuciderii cu 
scop moral şi pastoral („Mai bună este moartea decât viaţa amară sau decât boala necontenită" - Sirah 
30,17; vezi şi Filipeni 1, 21-30). 

în ceea ce priveşte însă aplicarea practicii de a nu se face slujba înmormântării celor sinucişi, trebuie să 
observăm că sunt două feluri de situaţii pe care preotul trebuie să le cunoască şi anume: sinuciderea cu 
bună ştiinţă sau cu mintea întreagă şi sinuciderea alienaţilor mintali, despre care şi canonul menţionat, 14 
al Sfântului Timotei al Alexandriei, face pomenire şi distincţie. De altfel şi manualele de Liturgică fac 
această diferenţiere, pe când Molitfelnicele şi Agheasmatarele sau Panihida nu amintesc de nici una din 
ele şi nici despre vreo interdicţie pentru săvârşirea înmormântării sinucigaşilor. 

în completarea acestui canon, Pravila de la Târgovişte sau îndreptarea Legii din anul 1652 se spune: 
"Sinucigaşul de bună voie nu trebuie să fie slujit sau pomenit la vreo slujbă, căci şi-a dat sufletul satanei 
ca şi luda Iscarioteanul. Cel ce s-a sinucis fiind bolnav şi ieşit din minţi poate fi slujit. Sinucigaşul care s-a 
omorât din împuţinarea sufletului, adică din frica de oameni, sau de persecuţii, sau de boală care nu i-a 
atins mintea, acela nu poate fi pomenit." (cap. 250) Când avem cazuri de sinucidere cu bună ştiinţă sau în 
integritatea facultăţilor mintale, atunci ne conformăm întru totul practicii îndătinate în Biserica Ortodoxă 
de a nu acorda asistenţă religioasă celor din această categorie. Aceasta, pentru că o asemenea faptă, de 
a-şi lua singur viaţa, presupune o atitudine potrivnică lui Dumnezeu, necredinţă sau ateism şi dispreţ faţă 
de credinţă şi rânduielile bisericeşti. Sinucigaşul se substituie lui Dumnezeu care este singurul Stăpân al 
vieţii oamenilor, Cel Care ne dă viaţa şi Cel Care ne-o ia atunci când El socoteşte. Chiar dacă uneori 
suferinţa, mizeriile, bolile şi atitudinile ostile ale semenilor ating cote de nesuportat, nu avem voie să ne 
luăm viaţa pe care nu ne-am dat-o noi, păcatul deznădejdii fiind unul din cele mai grave pe care le 
săvârşim, păcat împotriva Duhului Sfânt şi fără de iertare. "Cine pierde nădejdea în mila lui Dumnezeu, 
zice Fericitul Augustin, îl necinsteşte la fel cu cel ce se îndoieşte de existenţa Lui", "luda a jignit pe 
Domnul mai puţin vânzându-L, decât îndoindu-se de bunătatea Lui; el a pierdut nu atât din pricina 
nelegiuirii sale, cât din pricina deznădejdii sale", zice Fericitul leronim. lată de ce celor care se sinucid, 
din necredinţă sau deznădejde, nu li se săvârşeşte slujba înmormântării. Cum însă această categorie este 
foarte redusă şi datorită în general instinctului de conservare, chiar şi necredincioşii sau deznădăjduiţii îşi 
iau cu greu viaţa şi rămâne să credem că majoritatea sinucigaşilor fac acest gest necugetat tocmai fiindcă 
nu sunt în deplinătatea facultăţilor mintale. Pentru aceştia, canonul menţionat ca şi manualele de Liturgică 
lasă a se înţelege că trebuie să avem altă atitudine. Mai întâi, canonul ne îndeamnă la o cercetare a 
cazurilor în speţă spre a-i deosebi de sinucigaşii de bunăvoie sau cu ştiinţă. Aşa cum se proceda 
odinioară, la cercetările care se fac de către organele de procuratură şi cele medicale, ar trebui să 
participe şi păstorul sufletesc al enoriaşilor. Dacă se constată că sinuciderea a avut loc ca urmare a 
tulburărilor minţii, deci cel în cauză nu a fost în deplinătatea facultăţilor mintale, cum se întâmplă în marea 
majoritate a cazurilor, socotim că în asemenea situaţii preotul poate săvârşi înmormântarea după 
rânduiala obişnuită, dar cu mult mai multă sobrietate şi temperanţă, ca un fel de pogorământ. în caz 
contrar, când argumentele pledează pentru o sinucidere cu bună ştiinţă şi cu mintea întreagă, preotul 
poate şi trebuie să refuze săvârşirea înmormântării. Cum însă până în prezent, nu avem o hotărâre 
expresă a Sfântului Sinod privitoare la aceste două situaţii şi dacă în cazul al doilea este îngăduită 
înmormântarea sinucigaşilor, pentru a nu greşi, calea cea mai bună de urmat este aceea de a cere sfatul şi 
binecuvântarea ierarhului locului, cu documentaţie bine argumentată. 

